הוועדה המיוחדת למאבק בנגע הסמים, כנסת 16, פרוטוקול מספר 13, 2003-10-21 11:00

איוב קרא: אני מתכבד לפתוח את הישיבה.

איוב קרא: החלטנו היום בוועדה למלחמה בנגע הסמים, לשמוע וגם להשמיע ולהעלות לסדר היום את סוגיית הסמים.

איוב קרא: העניין עלה אצלנו בוועדה בעקבות הפרשה של פליקס חלפון, אני מוכרח להתוודות, כדי לראות איך הספורט מתנהל בסוגיה הזאת.

איוב קרא: האם זו באמת תופעה חד-פעמית או שיש גם דברים שאנחנו לא יודעים עליהם.

איוב קרא: יש לי הרגשה, שהמקרה של פליקס חלפון ובעבר של שמוליק רוזנטל היו מעידות חד-פעמיות, לפחות כך אני רוצה להאמין.

איוב קרא: אבל, הייתי רוצה לשמוע מראשי הספורט בישראל, שישמיעו לציבור כמה דברים שקשורים לכדורים למיניהם שלוקחים לצורך המרצה או מה שנקרא כדורי מרץ .

איוב קרא: יש מידע שמגיע לוועדה, שיש ענפים ואני בכוונה לא נכנס באופן פרטני לשום דבר, כי אין לי כוונה חלילה לפגוע במישהו או בענף כל שהוא, אלא באופן כללי להעלות את הנושא הזה, להראות כמה הוא חמור כשזה קורה בקרב ספורטאים, שבעיניי ברובם, אם לא כולם, הם אנשים "מלח הארץ".

איוב קרא: אני רואה פה את אריה אלטר, היכרתי אותו כשהיה צעיר והוא כבר עם שיער לבן.

איוב קרא: כולנו היינו ספורטאים ואנחנו מכירים את המודעות שיש לספורטאים בנושא הסמים.

אורי חרל"פ: אני ממשרד החינוך, ממינהל הספורט.

אורי חרל"פ: הערה לפני הדיון: אני חושב שאנחנו עושים עוול.

אורי חרל"פ: נתפס ספורטאי שעוד לא הוכח בכלל אם כן או לא, באיזו עבירה ואנחנו עושים ישיבה לסחר בסמים.

איוב קרא: לא, לא לסחר.

איוב קרא: אמרתי מראש.

איוב קרא: אני חושב שזה חד פעמי.

איוב קרא: אמרתי שאני רוצה להעלות את חומרתו של נושא הסמים.

איוב קרא: לא אמרתי שזה חלילה נמצא בקרבנו.

אורי חרל"פ: אז בא נדייק ונקרא לזה תמריצים בספורט ולא סמים, כי אלה שני דברים שונים.

איוב קרא: אמרתי, תמריצים.

איוב קרא: אולי לא הקשבת.

איוב קרא: אמרתי שזה תמריצים בספורט וזה חלק מסמים.

איוב קרא: אנחנו רוצים להעלות פה, בוועדה, את הנושא הזה בכל חומרתו בקרב הנוער והספורטאים, שאם חלילה מישהו פה ושם מועד, שידעו את חומרתו.

איוב קרא: אין פה כוונה להעניש איש חלילה, אלא, זה יותר בנושא הסברתי-מניעתי.

איוב קרא: תקרא לזה איך שאתה רוצה.

איוב קרא: לכן, צריך לראות את זה ברוח חיובית ולא שלילית.

איוב קרא: אנחנו יושבים פה כדי לדסקס נושא מאוד חשוב, שלדעתנו אסור שיחלחל ואנחנו כולנו צריכים להיות יד אחת, למנוע תופעות כאלה בהסברה ובהצהרה.

איוב קרא: הייתי רוצה לשמוע מנציג ההתאחדות לכדורגל משהו בקשר לפרשה הזאת, פרשת פליקס חלפון ואחר כך תתייחס לנושא התמריצים.

אורי שילה: בוקר טוב לכולם.

אורי שילה: אני רוצה לחזק, כהערה מקדימה, את ההערה של ידידי חרל"פ.

אורי שילה: אני לא מתכוון להתייחס לעניין של חלפון.

אורי שילה: זה בהליך משפטי עכשיו וכולכם יודעים זאת.

אורי שילה: דבר שני, אם היה לכאורה משהו, הוא לא קשור לכדורגל והוא לא קשור לספורט.

אורי שילה: פליקס חלפון הוא אינדיבידואל.

אורי שילה: הדברים האלה, אם יתבררו כנכונים ובמלא חומרתם, הם קשורים להחלטה של אדם לעשות את זה, בלי קונוטציה לספורט ובלי קונוטציה לתמריצים, לחומרים אסורים.

אורי שילה: כל מה שאנחנו בעצם אומרים בקשר לספורט, כי זו עבירה פלילית של סחר ויבוא ולא עניין של שימוש לצורך קבלת יתרון בלתי-ספורטיבי, כמו שאנחנו קוראים לזה.

אורי שילה: בזה פתחתי וסגרתי את הנושא של פליקס חלפון מבחינתי.

אורי שילה: חוץ מזה, אנחנו לא מעורבים בזה כי זה הליך פלילי וזה לא קשור להתאחדות לכדורגל.

אורי שילה: לגבי כל הנושא של השימוש בתמריצים.

אורי שילה: ..

איוב קרא: אבל תגיד מה ההתאחדות לכדורגל עושה, אילו פעולות?

אורי שילה: הנושא של פליקס חלפון, זה הקו של ההתאחדות לכדוגל.

אורי שילה: כלומר, אין שום מעורבות, אנחנו לא מטפלים בתיק.

אורי שילה: זה לא עניינינו ואנחנו לא צריכים לקבל עדכונים מבית המשפט מה מצבו.

אורי שילה: זה לא קשור אלינו.

אורי שילה: בכל נושא של השימוש בתמריצים ובחומרים אסורים, יש להתאחדות לכדורגל ועדה רפואית, שהיא בעצם הוועדה שממונה על זה ויש תת-ועדה שהיא ועדה שממונה על כל הנושא של בדיקת סמים.

אורי שילה: אנחנו עושים בדיקות סמים, מה שנקרא בדיקה לשימוש בחומרים אסורים על ידי כדורגלנים.

אורי שילה: עושים את זה בכל הליגות, אבל בעיקר בליגות הגבוהות, בצורה אקראית.

אורי שילה: גורם ההפתעה הוא מאוד חשוב.

איוב קרא: כמה בדיקות כאלה נעשות בעונה?

אורי שילה: הוזמן לכאן מר אשרוב, שהוא יושב ראש הועדה שלנו והוא יודע את המונחים.

ריקי אליה: הוא מתעכב בכניסה.

אורי שילה: אז אני אשמור לו את הבמה הזאת, שיגיד את כל העובדות, כי אני לא רוצה לטעות ולהטעות.

אורי שילה: אבל, אנחנו עושים בדיקות רבות במשחקי ליגת העל, יש תקנון של וופ"א שמסביר בדיוק איך לעשות את הבדיקות האלה, מה הנוהל, יש הגרלה.

אורי שילה: אתה לא יכול לקבוע מראש איזו קבוצה ואיזה שחקן.

אורי שילה: יש נוהל מאוד מסודר של בדיקה במחצית, איך אתה עושה את זה בתוך בקבוקים ושולחים את זה למעבדה.

אורי שילה: כלומר, אלה דברים מאוד רגישים ושמים להם תשומת לב גם משפטית וגם רפואית מאוד גדולה, כי היו כבר הרבה מקרים בעולם שאנשים שכביכול נתפסו, הצליחו להוכיח שהיתה שרשרת נסיבות שהובילה לזיכויים.

אורי שילה: אז הדברים האלה נעשים על פי תקנון ועל זה אחראי דוקטור אשרוב.

אורי שילה: היו מקרים בהתאחדות לכדורגל והמקרה הידוע הראשון היה פרשת האפדרין עם קבוצת מכבי תל-אביב ולא מזמן היה עוד סיפור, עם שחקן מקבוצת אשדוד שנתפס.

אורי שילה: צריך להבין, שהדברים האלה נעשים הרבה פעמים מתום לב או מחוסר תשומת לב של ספורטאי כזה או אחר.

אורי שילה: הרבה פעמים לא, אבל בהרבה פעמים בגלל הרשימה המאוד מסובכת ומורכבת של החומרים האסורים ובגלל שהיא משתנה הרבה פעמים מתקופה לתקופה ובגלל שלפעמים איגודי ספורט בין לאומיים ולאומיים לא מסונכרנים מבחינת הרשימות, הדברים האלה נופלים בין הכיסאות וספורטאי שלקח איזו שהיא תרופה לצינון שהכילה איזה שהוא מרכיב, יכול בגין אחריות אוטומטית להיחשב כנטל חומרים אסורים ולהימצא אשם בבתי הדין.

אורי שילה: כמובן שיש עליו אחריות לבדוק ויש עליו אחריות להתייעץ עם רופא הקבוצה, אבל צריכים להבין שהרבה פעמים זה לא בקונוטציה כמו שאתה אומר של פליקס חלפון, אלא לפעמים זה באמת איזו שהיא תרופה שמכילה במקרה גם חומר שאסור ברשימות האלה.

איוב קרא: כמה אנשים נתפסו?

אורי שילה: עד כמה שזכור לי עד היום בכדורגל, היתה הפרשה הזאת של האפדרין והיה שחקן שעכשיו נתפס באשדוד.

אורי שילה: אלה שני המקרים בשנים האחרונות ולא זכור לי משהו לפני זה.

אורי שילה: אפשר להגיע מזה להרבה מסקנות.

אורי שילה: יכול להיות, שהתופעה הזאת כמעט לא קיימת ויכול להיות שלא תופסים.

אורי שילה: אבל, בפועל נעשות בדיקות ונעשות בדיקות שגרתיות ונעשים ימי עיון על ידי רופא ההתאחדות, מר רוזנובסקי, שמקיים ימי עיון והסברה בתחום הזה ומתקיימות הרצאות.

אורי שילה: אנחנו פועלים יותר גם בצד ההסברתי וגם בצד המניעתי, בקטע של בדיקות שזה גם גורם מרתיע.

איוב קרא: אילו דברים הסברתיים עושים בקבוצות?

אורי שילה: בקבוצות עצמן אני לא יודע.

איוב קרא: אילו דברים יזומים נעשים על ידי ההתאחדות?

אורי שילה: לפני חודשיים שלושה התקיים בהתאחדות יום מודעות בנושא של חומרים אסורים וחומרי תזונה ותוספי מזון, שנוהל על ידי רוזנובסקי.

אורי שילה: זומנו אליו כל הגורמים הרלוונטיים גם מעולם הכדורגל ובכלל, כדי באמת להגביר את המודעות ולהסביר מה מותר ומה אסור, אילו חומרים מומלצים ואלו לא.

אורי שילה: ליצור איזו שהיא הגברת מודעות.

אורי שילה: וכמובן, כשנתפס מישהו, אנחנו מענישים אותו בחומרה גם כהרתעה וגם כדי להביע כמה אנחנו רואים בחומרה את התופעה הזאת.

אורי שילה: כדי לסבר את האוזן, בנושא של מכבי תל-אביב, כשהיה מעורב שחקן שקיבל את אותם כדורים אסורים, היה מעורב מאמן כושר שנתן את החומרים האסורים והיתה קבוצה שכביכול היתה לה אחריות לכל הנושא הזה ושלושתם הוענשו.

אורי שילה: השחקן הורחק לשלושה משחקים, כי כביכול הוא לא עשה את זה בכוונת תחילה.

אורי שילה: לא הוכח שהוא עשה את בכוונת תחילה.

אורי שילה: מאמן הכושר הורחק לשנתיים והקבוצה הוענשה בהורדה של 4 נקודות וקנס של 100 אלף שקל, בגין אחריות שילוחית בכלל על הביצוע הזה.

אורי שילה: אלה עונשים מאוד חמורים בכדורגל, כדי להראות שאנחנו לא נסבול תופעות כאלה.

איוב קרא: בדרך כלל, כשנתפסים בקבוצות, השיפוט הוא בהתאחדות לכדורגל או בבית משפט אזרחי?

אורי שילה: בהתאחדות לכדורגל.

אורי שילה: עבירות כאלה הן עבירות שאסורות בחוק הספורט, גם בתקנוני ההתאחדות לכדורגל העבירה הזו אסורה כל עוד היא לא מהווה עבירה פלילית.

אורי שילה: כלומר, בחור שנטל תרופה לצינון, כמובן שאין בזה עבירה פלילית, אבל יש בזה עבירה על תקנון ההתאחדות, כי זה מכיל חומר שאסור על פי תקנוני ההתאחדות לכדורגל ברשימה.

אורי שילה: ואז כמובן שהוא מועמד לדין בבית הדין המשמעתי הפנימי של ההתאחדות לכדורגל, שהוא כפוף לו תקנונית ומענישים אותו בהתאם לעונשים הקבועים בתקנון.

אורי שילה: אבל זו לא עבירה פלילית, כמו שאתה מתייחס פה בסחר וכולי.

אורי שילה: זה אסור גם על פי חוק הספורט.

אורי שילה: יש סעיף שאוסר על הספורטאים ליטול חומרים ממריצים ויש רשימה שמצורפת.

אורי שילה: כלומר, זה גם בחוק מדינה.

איוב קרא: מה קורה עם ספורטאים זרים שמגיעים מארצות שמריחואנה מותרת בארצם?

דובר: אין אף הולנדי פה.

אורי שילה: אבל גם אם היה, הם עדין כפופים.

אורי שילה: ברגע שהם שחקנים זרים ורשומים ברשומות ההתאחדות לכדורגל, הם כפופים לתקנוני ההתאחדות לכדורגל.

איוב קרא: כשהם מגיעים לפה, כל הדברים האלה מובנים להם?

אורי שילה: מוסברים להם הרבה דברים.

אורי שילה: אני לא יודע בדיוק מה מוסבר להם ומה לא.

אורי שילה: אני מניח, שכספורטאים, הם יודעים שזה אסור, כי זה אסור בכל ההתאחדויות וזה אסור בפיפ"א וזה אסור בוופ"א.

איוב קרא: בתחקיר שקיבלנו פה, חלק מהספורטאים הזרים שמגיעים לפה משתמשים בסמים באופן חופשי ואין להם מודעות לדבר הזה.

אורי שילה: הדברים שאנחנו שומעים עליהם מדי פעם, ובלי להחתים ענף כזה או אחר, מה שאני שומע מהפרסומים ולא מה שאני המצאתי או חקרתי, הם יותר מה שנקרא סמים כמו גראס וחשיש.

איוב קרא: זה סמים מבחינתנו.

אורי שילה: נכון.

אורי שילה: ואלה תופעות שאנחנו פחות רואים אותם בכדורגל.

אורי שילה: אנחנו פחות רואים אותם, אנחנו לא אומרים שהן לא קיימות אבל אנחנו לא רואים ולא תופסים.

אורי שילה: אני לא רוצה להגיד איפה כן.

אורי שילה: מי ששומע ומכיר יודע שזה יותר באוכלוסייה מסוימת בענף מסוים.

איוב קרא: מר אלטר, אתה רוצה להתייחס בשם השחקנים?

אריה אלטר: אם נתייחס למה שעורך דין שילה אמר, לפחות במקרה השחקנים בשני המקרים, זה נעשה מחוסר ידע ובתמימות וממש לא היתה פה נטילה יזומה של איזה שהוא חומר וזה גם הוכח בבית הדין של ההתאחדות.

אריה אלטר: לפעמים, תום הלב וחוסר הידע הם שני דברים שיכולים להפליל שחקן אבל זה לא דברים שאתה יכול לקחת אותם כדבר יזום, שמישהו לקח סמים והצהיר באופן מודע.

אריה אלטר: לכן, הנושא הזה בענף הכדורגל לא קיים, כי לא מצאנו אשמים בדבר הזה.

אריה אלטר: בנושא פליקס חלפון שכל כך הטריד אותך - -

איוב קרא: תיכנס לעניין ההסברתי.

איוב קרא: האם זה יכול לחזור על עצמו?

אריה אלטר: אנחנו לא יכולים להתייחס לזה בצורה הזו, היות ומדובר פה על משהו פרטני, שלא שייך לכדורגל בכלל, בשום סיטואציה, כי זה משהו שאדם עשה, יוזמה פרטית.

אריה אלטר: אם הוא צריך להיענש, הוא ישלם במלא המחיר ולא אנחנו נקבע.

אריה אלטר: לא בוועדה ולא בארגון השחקנים מה המחיר וגם לא בהתאחדות.

אריה אלטר: מה שכן, אני דאגתי באופן אישי להביא פסיכולוגים לילדים שלו, אבל זה לא שייך.

אריה אלטר: לזה ארגון השחקנים דאג.

אריה אלטר: אני חושב, שעד שלא הוכח, אנחנו ניתן לו את התמיכה שלו, לפחות למשפחה ולילדים.

אריה אלטר: עוד מילה אחת לגבי דבריו של עורך הדין שילה: לא הגורמים הוזמנו לדיון בהתאחדות.

אריה אלטר: אנחנו לא הוזמנו, ותרשום לך את זה כהערה, היות ואנחנו נמצאים בקשר ישיר ורציף עם השחקנים.

אריה אלטר: אנחנו מסבירים להם הרבה מאוד נושאים ומן הראוי שגם אנחנו נוזמן לוועדה כזאת, כי אנחנו יכולים לעזור והמטרה שלנו היא לעזור.

אריה אלטר: שאנחנו מראש לא נגיע לסיטואציות שהן אסורות.

אריה אלטר: אני חושב שבאופן כללי בכדורגל, נגע הסמים לא קיים.

אריה אלטר: תמריצים כאלה ואחרים ידועים יותר בענפי ספורט אחרים.

אריה אלטר: כדורגל הוא משחק קבוצתי וזה לא כל כך בא לידי ביטוי ואתה לא יכול לראות את זה במשחק.

אריה אלטר: אתה יכול לראות את זה אצל רץ 100 מטר, כי רק הוא רץ 100 מטר.

אריה אלטר: זה משהו מאוד אישי.

אריה אלטר: נכון להיום, על סמך העובדות, זה לא קיים בכדורגל.

אריה אלטר: אני חושב שהנושא של הישיבה פה קצת מותח את היריעה בכל הנושא הזה.

איוב קרא: אף אחד לא בא לשפוט מישהו.

איוב קרא: בסך הכל זה הבהרות ונושא הסברה ותו לא.

איוב קרא: גם כאשר קרתה הפרשה של פליקס חלפון, היא פגעה בתדמית גם אם תוכח חפותו.

איוב קרא: ואז, אנחנו פה מבהירים שהספורט שלנו לא נגוע.

איוב קרא: אנחנו צריכים לראות שכל אחד עושה את המקסימום.

איוב קרא: אנחנו, כוועדה מפקחת על הנושא הזה במדינת ישראל, שמים את היד על כל דבר שלדעתנו יכול להביא לאווירה חיובית בתדמית של ישראל.

איוב קרא: מדובר בשחקן נבחרת ישראל...

אריה אלטר: העובדה שאני פה היא כיוון שאני חושב שזה חשוב וכמו שאמרת, זה הולך לשחקנים הצעירים, כי יש עשרות אלפי שחקנים צעירים, שהשחקנים המובילים משמשים להם דוגמה ומודל לחיקוי.

איוב קרא: רציתי לשאול את הדוקטור על מספרים לגבי השנים האחרונות או בשנה האחרונה, האם יש לך רישום כמה בדיקות פתע היו בקבוצות הכדורגל לגבי סמים ממריצים?

איוב קרא: ומעבר לכך, מה האבחנות שהיו בשנים האחרונות.

איוב קרא: האם יש עליה בשימוש?

ז'ק אשרוב: תראה, אני יושב ראש בוועדה שמקבלת את התקציב שלה בצורה צולעת, כך שאין לי יותר מדי תקציב לבדוק את השחקנים.

ז'ק אשרוב: התקציב של הוועדה שלי קלוש.

ז'ק אשרוב: בדיקה שאנחנו שולחים אותה למעבדות מורשות על ידי הוועד האולימפי באירופה, עולה בסדר גודל של 1300 שקל.

ז'ק אשרוב: זו הוצאה ניכרת, שהאיגודים, ההתאחדויות והוועד האולימפי עצמו, מתקשים לעמוד במספרים גדולים מאוד.

ז'ק אשרוב: בכל אופן, אנחנו נמצאים במצב של קרשנדו מבחינת מספר הבדיקות ובדקנו בהתאחדות לכדורגל נדמה לי בסדר גודל של כ-140 שחקנים.

ז'ק אשרוב: אנחנו לא בודקים בדיקות פתע, אנחנו מביאים למשחק.

ז'ק אשרוב: במשחק ישנו תקנון מסוים ותיכף אגש גם לענפים האחרים.

ז'ק אשרוב: ישנו תקנון שאנחנו עושים הגרלה הן של המשחקים והן של השחקנים, כי הרי אנחנו לא חושדים באף אחד, ובמהלך המשחק יש פרורגטיבה ליושב ראש הוועדה, אם הוא רואה שחקן חשוד, לקרוא לו גם כן לבדיקה.

ז'ק אשרוב: בשנה שעברה, מצאנו בכדורגל שחקן אחד שגם עבר, כי בכל פעם שנמצא מישהו חיובי בנטילת דברים אסורים, אנחנו עושים תחקיר ולאחר מכן מעמידים אותם לוועדת משמעת.

ז'ק אשרוב: התחקיר היה מאוד בנאלי, על איזה כדור שהאמא נתנה לשחקן, כיוון שהוא היה מצונן.

ז'ק אשרוב: הוא הורשע ונענש.

ז'ק אשרוב: אחד מתוך 140.

ז'ק אשרוב: בשנה הקודמת - -

איוב קרא: 140 בדיקות עשיתם?

ז'ק אשרוב: כן, 140 בדיקות בכדורגל.

נסים זאב: זה כדור שאסור או כדור אספירין?

נסים זאב: הוא היה מצונן.

ז'ק אשרוב: אבל בתוך הכדור ישנם חומרים שגורמי הספורט העולמיים החליטו שהם יכולים לשמש גם כממריצים.

ז'ק אשרוב: התרופות האלה, בתחילת 1958 באולימפיאדות החורף באוסלו, נלקחו כממריצים לאתלטים.

ז'ק אשרוב: הם היו מזריקים את זה, שואפים את זה ולכן החליטו שזה אסור.

נסים זאב: אפשר לדעת איזה כדור זה?

ז'ק אשרוב: הכדור הזה בשימוש ברפואה בארץ.

ז'ק אשרוב: הרבה מאוד אנשים נוטלים אותו ואני בטוח שגם אתם נטלתם אותו.

ז'ק אשרוב: אבל, כפי שלאישה בהריון אסור לקחת סוגים מסוימים של תרופות, למרות שלאחרים הם מותרים, כך גם לספורטאי זה אסור וזה היה השחקן של אחת הקבוצות בארץ.

דובר: זה כתוב ברשות.

ז'ק אשרוב: שנה קודם לכן, עשינו כמעט 78 בדיקות לכדורגל והן נמצאו תקינות.

ז'ק אשרוב: מבחינת ענפים שונים אחרים, אני רוצה לציין שבשנה האחרונה התחלנו ונכנסנו לכדורסל בכוח רב.

ז'ק אשרוב: התחלנו טיפה באיחור, עשינו כ-30 בדיקות נדמה לי, וכל הבדיקות נמצאו שליליות.

ז'ק אשרוב: גם בכדורסל אנחנו לא עושים בדיקות פתע, אבל כל הבדיקות היו שליליות.

אורי שילה: פתע זה לא מחוץ לתחרות.

אורי שילה: עצם זה שמגיעים למשחק בהפתעה והם לא יודעים שבאים למשחק מסוים ונוטלים משחקן מסוים.

אורי שילה: פתע זה מחוץ לתחרות כמו בבית או באימון.

ז'ק אשרוב: אני אחדד את זה: אף אחד לא יודע מתי אנחנו מגיעים לאצטדיון.

ז'ק אשרוב: הם יודעים בערך כשעתיים קודם לכן, כשרואים אותנו כבר בשטח וזה לגבי המשחקים.

ז'ק אשרוב: יש שתי צורות בדיקות: 1.

ז'ק אשרוב: בזמן תחרות והאחרת מחוץ לתחרות.

ז'ק אשרוב: אנחנו מגיעים למחנות אימונים ואנחנו גם מגיעים לבית של הספורטאי ולאחר שאנחנו מזדהים מבקשים ממנו לעשות את המבדק הזה.

ז'ק אשרוב: בכל אופן, גם בכדורסל כמו בכדורגל, אנחנו בודקים עם הגרלה מסוימת וגם שם ראש הועדה רשאי לקרוא לכל ספורטאי שנראה לו חשוד, מעבר להגרלה וכולם היו בעצם שליליים.

ז'ק אשרוב: גם כאן אנחנו נתקלים בבעיה מסוימת ואני יודע עד כמה איגוד הכדורסל עושה מאמצים אדירים לעמוד בתפקיד.

ז'ק אשרוב: כל הבדיקות עולות 1300 שקל.

ז'ק אשרוב: הבדיקות נשלחות לאותן מעבדות.

ז'ק אשרוב: הבדיקות נשלחות למעבדות מאושרות, כמו שאמרתי ואלה התוצאות.

ז'ק אשרוב: מבחינת ענפים אחרים היו לנו כמה סירובים בשנים האחרונות, כאשר ספורטאים סירבו לתת שתן.

ז'ק אשרוב: האחרון היה בחור מצחיק מאיגוד מרימי המשקולות, שטען שהוא נותן שתן רק בנוכחות עורך הדין שלו ואנחנו נחכה שעורך הדין יגיע.

ז'ק אשרוב: לא צריך להגיד לכם, שבבדיקות הפתע נמצא חיובי אחד, שלקח חומר משתן ועוד מעט נעשה את התחקיר, כי רק אתמול קיבלתי את התוצאה.

ז'ק אשרוב: וכאן המקום להעיר ולומר: העולם קורא בלעז לחומרים האלה שאני בודק "דופינג".

ז'ק אשרוב: ההבדל בין סמי רחוב או סמים הוא שהמדינה אוסרת, לבין "דופינג", שאנשי הספורט אוסרים.

ז'ק אשרוב: אצלנו בארץ ישנו ערבוב בגלל העברית ואני מנסה לשנות את שם הוועדה לא למניעת סמים אלא הוועדה למניעת חומרים אסורים בספורט, כיוון שאין לי מילה ל"דופינג".

ז'ק אשרוב: בכל אופן, המלחמה הגדולה בעולם כנגד ה"דופינג" וזה משהו אדיר היום, עם משאבים אדירים, הקימו גוף של ממשלות להילחם בדבר הזה, כי למשל בוועדה שאני חבר בה באירופה, בדקנו ושמנו לב, למשל באיטליה, שהורמון הגדילה נכנס באופן חוקי בכמות של פי 80 יותר - -

איוב קרא: זה שמייצב את הגוף?

ז'ק אשרוב: זה שמייצב את הגוף והוא גם אנטי-אייגינג טוב מאוד.

ז'ק אשרוב: הוא נכנס לאיטליה פי 80 יותר מהדרישה של המחלות, כך שזה בטח הולך למשהו.

ז'ק אשרוב: אז הקימו גוף שקושר גופי ספורט וגופים ממשלתיים ונקרא ואדה ותפקידו להילחם במה שנקרא "דופינג".

ז'ק אשרוב: אנחנו חתמנו על הסכמתנו להיכנס לגוף הזה שנקרא ואדה, שיחייב את כל הגופים של הספורט.

ז'ק אשרוב: עכשיו גם ממשלת ישראל חייבת לחתום שהיא מסכימה לצאת למלחמה הגדולה הזאת כנגד ה"דופינג".

ז'ק אשרוב: עוד נקודה קטנה וזה טוב גם לחברים שלי מענפי הספורט: ספורטאי שנתפס בעולם, בעיקר באולימפיאדה בשימוש בחומר אסור, לא די שהוא עובר תחקיר רציני וזה יכו להגיע עד ליושב ראש, הוא נשפט והאיגוד שלו חוטף קנס והיום הוא עומד על 50 אלף דולר.

ז'ק אשרוב: כך שאם אני מדבר ואני רוצה שקולי ישמע, התקציב של נורבגיה - -

נסים זאב: איך אפשר לחייב את הקבוצה או את החברה שאחראית עליו?

נסים זאב: זה לא גוף אישי.

נסים זאב: 50 אלף דולר זה לא קנס אישי, נכון?

ז'ק אשרוב: חוץ מאשר האתלט יחטוף גם המדינה חוטפת, כלומר היא מורידה את זה על האיגוד.

נסים זאב: אז איך אפשר לחייב איגוד?

ז'ק אשרוב: אם הוא לא ישלם, הוא לא ישתתף בשום תחרות ובשום מפעל.

ז'ק אשרוב: זה קל מאוד.

איוב קרא: מה ההיגיון הם נותנים קנס למשל לישראל, על - -

ז'ק אשרוב: אחריות שילוחית.

ז'ק אשרוב: אחרי הכל, אתה אחראי, אתה תפעל ותדאג.

ז'ק אשרוב: וכאן אני מבקש שקולי ישמע: בנורבגיה יש מספר אוכלוסין כמונו.

ז'ק אשרוב: הם עושים 3000 בדיקות בשנה.

ז'ק אשרוב: אם תכפילו את זה ב-1300 אתם תגיעו למספרים גבוהים.

ז'ק אשרוב: ההצעה שלנו - -

איוב קרא: התקציב של ההתאחדות שלנו, מאיפה זה בא?

ז'ק אשרוב: הוועדה שלי מקבלת או אמורה לקבל 50 אלף שקל ממשרד הספורט, התרבות והחינוך.

ז'ק אשרוב: אנחנו מקבלים את זה תמיד באחור של שנתיים.

ז'ק אשרוב: תחלק 50 אלף שקל ל-1300 ותראה כמה בדיקות אני מסוגל לבצע בכסף ממשלתי.

איוב קרא: אז הדיון היה כדאי.

איוב קרא: אני לא מבטיח, אבל אנחנו נדאג.

ז'ק אשרוב: אני רוצה להמשיך לדבר: בענפים השונים של הספורט הישראלי, אנחנו הצענו לוועד האולימפי הבינלאומי - -

איוב קרא: ומאיפה בא שאר הכסף?

ז'ק אשרוב: אני מנסה לגנוב מהאיגודים ולהכריח אותה לדרוש מהם.

נסים זאב: מה ההשתתפות של האיגוד מול הממסד?

ז'ק אשרוב: כמעט כלום.

נסים זאב: כל ההכנסות של כל המשחקים האלה לא הולכות לאיגודים?

שלמה בן-גל: מה שדוקטור אשרוב אומר הוא שאין תקציב רציני לדבר הזה.

שלמה בן-גל: אין בכלל תקציב.

שלמה בן-גל: זו טיפה בים.

שלמה בן-גל: אנחנו עושים שם 3000 בדיקות בנורבגיה, אבל הלוואי שהתקציבים של אותם האיגודים יהיו כמו בנורבגיה.

ז'ק אשרוב: אין לזה תקציב ממשלתי.

ז'ק אשרוב: הגוף הזה הוא חוץ-ספורט כך שהוא יכול לשלוט ולעשות את הדבר הזה ולעשות בדיקות.

ז'ק אשרוב: אחת ההצעות שלנו, שנדונה עכשיו, בוועד האולימפי הבינלאומי, אתה בטח כבר מכיר את זה כי זה עוד מעט יכנס לפעילות, אנחנו דורשים שכל ספורטאי בתחרות בינלאומית שהיא, לא יוכל לתחר אם לא יהיה לו פספורט ועל הפספורט לפחות 3,4 בדיקות שהוא ביצע בשנה ולא חשוב איפה.

ז'ק אשרוב: על ידי כך אנחנו מחייבים את כולם לעשות בדיקות, כמה שיותר.

דובר: באיגוד האתלטיקה זה קיים.

ז'ק אשרוב: אני יודע.

ז'ק אשרוב: הדבר הזה מצוין.

ז'ק אשרוב: אבל אם אני מנסה להשליך אלינו, לארץ, בהיעדר תקציב כל איגוד יכול בכל שנה לסגור לי את הברז, ואז אני לא יכול לבדוק אצלו כי אין כסף.

איוב קרא: מה קורה עם אנשים שלוקחים תרופה נגד הצטננות?

איוב קרא: יש אפדרין, נכון?

איוב קרא: אז לפעמים היא נותנת אבחנה של סם והיא בסך הכל תרופה נגד שפעת.

איוב קרא: מה קורה עם זה?

ז'ק אשרוב: אני אשאל: אישה בהריון שיש לה דלקת שקדים ויש לה חום גבוה.

ז'ק אשרוב: האם היא יכולה לקחת כל סוג של אנטיביוטיקה?

ז'ק אשרוב: לא.

ז'ק אשרוב: ישנם סוגי אנטיביוטיקה שיפגעו בעובר - -

איוב קרא: אבל זה חשוב לו בכדי להבריא.

ז'ק אשרוב: אז אנחנו מרשים לו לקחת את התרופה הזו, אבל אם הוא בא לשחק כשהוא חולה, זה כבר דבר שהוא לא בסדר.

ז'ק אשרוב: עיקר הדוגמאות הן על אסתמה, שהם לא חולים חריפים מיידי אלא חולים כל הזמן.

ז'ק אשרוב: הוא מקבל את הטיפול שלו והוא יכול לתחר, בתנאי שהוא מודיע לרופא שלו והרופא שלו מחזיק את הרצפטים.

ז'ק אשרוב: וכאשר בא השופט להתחיל את המשחק או את התחרות הוא מודיע לשופט, ואחר כך, אם הוא נבחר לתת את השתן, הוא מודיע ומספר אילו תרופות הוא לוקח.

ז'ק אשרוב: כך שכל הדבר הזה שקוף וידוע.

ז'ק אשרוב: יש לנו חולי סוכרת שמקבלים אינסולין.

ז'ק אשרוב: הרי לחייהם הם צריכים את האינסולין.

ז'ק אשרוב: אינסולין הוא חומר ממריץ גדול מאוד בספורט.

ז'ק אשרוב: הספורטאים לוקחים את זה להמרצה.

ז'ק אשרוב: חולה סוכרת שימצא אצלו אינסולין והודיע על כך מראש, פטור מענישה כי הוא חולה.

ז'ק אשרוב: אבל מי שלא מודיע, ואנחנו יודעים שהוא לא חולה, זו עבירה קשה מאוד.

ז'ק אשרוב: כך שישנם המון חומרים, המון הורמונים המון תרופות שהולכים בתור "דופינג".

ז'ק אשרוב: אנחנו מצפים שהספורטאים יתחילו עכשיו להשתמש בתרופות גנטיות קשות וחמורות.

ז'ק אשרוב: הפיתוח די חדשני ואנחנו מפחדים שיתחילו להשתמש בזה, כי המעבדות שלנו לא יודעות בדיוק מה יהיה.

יוסי וייס: אני רופא איגוד הכדורסל.

יוסי וייס: אני רוצה לעבור על כמה נקודות.

יוסי וייס: לא אתייחס לפליקס חלפון וגם לא אזכיר שוב, שהמילה סמים, כמו שאמר דוקטור אשרוב, זה לא רק חומרים זה גם שיטות.

יוסי וייס: כי אם לא יודעים, הקזת דם של ספורטאי ואת אותו דם מחזירים לו אחרי שבועיים לפני תחרות, זו שיטה אסורה.

דובר: בזה הפסיקו כבר לפני 20 שנה.

יוסי וייס: הפסיקו, אבל עוד עושים.

יוסי וייס: נתפסו נבחרות באולימפיאדת החורף האחרונה עם מטען שלם של מנות דם.

איוב קרא: מה זה נותן?

ז'ק אשרוב: אתה מעלה את כמות הדם אצל הספורטאי לפני התחרות ואתה מעלה את הכושר שלו לקשור חמצן ולתת חמצן לרקמות, אז הוא יכול לעשות פעילות רצינית הרבה יותר טובה מאדם שההמוגלובין שלו נמוך.

מיכאל שגיב: תסלח לי, דוקטור אשרוב, זה ממש לא מדויק פיסיולוגית.

מיכאל שגיב: אתה יכול לשרוף כמות חמצן מתונה ובזה נגמר הסיפור.

מיכאל שגיב: אגב, המילה "דופינג" באה מזה.

יוסי וייס: עובדה שהשיטה אסורה.

יוסי וייס: איגוד הכדורסל במשך שנים רצה לעשות בדיקות ומחוסר תקציב קשה היה לעשות.

יוסי וייס: היתה עוד בעיה, שאין בארץ מעבדה מאושרת על ידי הוועד אולימפי.

יוסי וייס: כך שבדיקות שנעשות בארץ אינן תקפות.

יוסי וייס: אי אפשר להאשים שחקן בבית משפט עם בדיקה שנעשית בארץ.

יוסי וייס: הבדיקות חייבות להישלח לחוץ לארץ ויש רק מספר מוגבל של מעבדות שמוכר.

יוסי וייס: לא נצליח להקים מעבדה כזו בארץ, לא בגלל שאין לנו את המכשור, כי התנאי זה לפחות 1000 בדיקות בשנה ולא יגיעו 1000 בדיקות בשנה, כך שלא יכירו במעבדה כזאת.

ז'ק אשרוב: והערבים בוועד האולימפי הבין לאומי לא יאשרו לך.

יוסי וייס: איגוד הכדורסל עשה תמיד הסברה ומי שמכיר את הפלקטים של השחקנים המפורסמים שלנו, שהם נגד השיטות האלה כבר הרבה זמן.

יוסי וייס: בשנה האחרונה, כמו שאמר דוקטור אשרוב, התחלנו הלכה למעשה לבצע בדיקות.

יוסי וייס: הבדיקות נעשות לפי תקן.

יוסי וייס: אחת הבעיות היא כמובן חוסר הידיעה.

יוסי וייס: הסיפור הזה של פסאודו-אפידרין ידוע הרבה שנים, אבל שחקנית ישראלית ששיחקה בגרמניה לקחה קודאין אקמול, מה שנקרא דקסמול שיש בו פסאודו-אפידרין וזרקו אותה מגרמניה.

יוסי וייס: שמה דינה דינרמן והיא איבדה את הרשיון שלה לשחק שם בגלל שהיא באמת לא ידעה.

יוסי וייס: חוסר הידיעה היא אחת הבעיות ואני חושב שהרבה הסברה תתרום בנושא הזה.

ז'ק אשרוב: וכסף.

יוסי וייס: בדיוק.

יוסי וייס: הנושא היותר חשוב הוא הענישה.

יוסי וייס: אם אין ענישה, לא יעזרו הבדיקות ולא שום דבר.

יוסי וייס: אם שחקן נענש בזה שהוא לא משחק חמישה משחקים, זו לא ענישה.

יוסי וייס: שחקן כזה צריך להיזרק לשנתיים מהמגרש ואז שחקנים יחשבו פעמיים, האם להשתמש בשיטות כאלה או לא.

יוסי וייס: יש לציין, שבשנה האחרונה באיגוד הכדורסל כל הבדיקות היו טובות ואני רוצה לציין דבר נוסף - -

דובר: מה זה טובות?

יוסי וייס: תקינות.

יוסי וייס: אבל, שחקני ושחקניות נבחרת ישראל שמשחקים באליפות אירופה, עוברים מדי אליפות, אחת לשנתיים, בדיקות ועוד לא נתפס אף שחקן שהשתמש בחומרים אסורים.

יוסי וייס: זה לא קיים בכדורסל.

יוסי וייס: אנחנו שואפים ליותר בדיקות ולשם כך צריך כסף.

יוסי וייס: הכסף לא יבוא מאיגוד הכדורסל, שהוא גם כך דל במשאבים.

יוסי וייס: הוא צריך לבוא מהחינוך ומהרשויות שאתם שולטים עליהם, כי כאן יש יותר כסף וזה אינטרס של כולם שישתמשו פחות בסמים.

יוסי וייס: אני חושב שאמרתי כל מה שרציתי.

יהודה שיקמה: אני המזכיר הכללי של האיגוד.

יהודה שיקמה: המיוחדות שלנו היא שאנחנו איגוד שהכוח שלו נובע גם מהגברים וגם מהנשים.

יהודה שיקמה: זאת אומרת, יש לנו ליגות-על איכותיות גם בנשים וגם בגברים והבדיקות אצלנו הן בדיקות שנעשו גם בקרב הנשים הכדורסלניות, כי גם שם יש לנו שחקניות זרות מאמריקה ומהגוש המזרחי ואירופה בכלל.

יהודה שיקמה: ולשמחתנו הרבה, כל הבדיקות לפני שנה, גם בגברים וגם בנשים היו שליליות ולו בגלל הסיבה הזאת, כדאי להוציא את הכסף ולהתעקש לקיים את הבדיקות האלה, כולל השנה, למרות המצב הקשה של כל האיגודים ובטח שלנו.

יהודה שיקמה: אפשרנו לבצע בדיקות באותו היקף שהיו לפני שנה.

יהודה שיקמה: יחד עם זאת, אנחנו נתונים לביקורת מתמדת, כי איגוד הכדורסל הוא אחד האיגודים היותר דומיננטיים בספורט הבין לאומי, מהסיבה שהקבוצות שלו לאורך כל השנה, משתתפות במשחקי גביעי אירופה.

יהודה שיקמה: ממכבי תל-אביב, דרך הפועל תל-אביב, דרך גליל עליון, דרך נהרייה ונשים מרמת השרון וירושלים ואחרות.

יהודה שיקמה: הקבוצות האלה עומדות בפני הבעיה שהן יכולות לנסוע למשחק מסוים ולקבל שם את ההגרלה, ושחקנית מסוימת או שחקן נלקחים עם תום המשחק וצריך לתת את הבדיקה ללא ויכוח וללא שאריות וללא עורכי דין וללא שום פטנטים אחרים.

יהודה שיקמה: הדברים האלה מוסברים לשחקנים.

יהודה שיקמה: אנחנו לפחות שלחנו את התקנון המלא של הוועדה למניעת שימוש בחומרים אסורים והייתי מציע, דוקטור אשרוב, שהתקנון הזה יגיע ליושב ראש הוועדה.

יהודה שיקמה: אנחנו בקשר עם הרופאים והפיזיות

יהודה שיקמה: רפיסטים של האגודות ואם יש חידוש של חומר שמגיע מואדה או מהגופים הנוספים, אנחנו מיידעים את הקבוצות מיידית, שהחומר הזה אסור בשימוש בשום צורה ובשום מקרה.

יהודה שיקמה: תודה.

יואב שטראוס: מטבע הדברים, זה לא רלוונטי לאיגוד השופטים כי שופטים הרי לא מתחרים באף אחד.

יואב שטראוס: אם נתייחס לנושא הסמים הקלים, איגוד השופטים עורך מספר רב של בדיקות ותחקירים הן לשופטים חדשים שמתקבלים לאיגוד והן לשופטים שמקודמים במעלה הליגות.

יואב שטראוס: בין ייתר הבדיקות גם השימוש בסמים קלים, אם על ידי תחקירים, בדיקות של פסיכולוג, גרפולוג ובמקרים אחדים של שופטים בליגות הבחירות ושל שופטים שמתקבל עליהם מידע מסוים, גם על ידי מבחני פוליגרף.

יואב שטראוס: אני יכול להגיד, שבשנה האחרונה נמצאו או הודו שלושה שופטים בשימוש חד פעמי בסמים קלים.

איוב קרא: זה בעונה האחרונה או בשנים האחרונות?

יואב שטראוס: בבדיקות שערכנו בעונה האחרונה הם הודו בשימוש שלא במסגרת עונת המשחקים.

יואב שטראוס: שימוש חד-פעמי.

איוב קרא: כמה בדיקות עשיתם?

יואב שטראוס: אנחנו בודקים כל שופט שמתקבל לאיגוד וכל שופט שמוחתם על ידינו.

יואב שטראוס: זה בדיקות אישיות, מבחני אישיות, תחקירים ומבחני פוליגרף.

איוב קרא: מה קורה עם אדם שהשתמש?

איוב קרא: יש מעקב?

יואב שטראוס: שלושת השופטים שהודו שהשתמשו בסם באופן חד-פעמי הועמדו לדין משמעתי והושעו לתקופות של בין חצי שנה לשנה.

שלמה בן-גל: אני יושב ראש איגוד האתלטיקה.

שלמה בן-גל: איגוד האתלטיקה רואה חשיבות בנושא של מלחמה בתכשירים אסורים.

שלמה בן-גל: לכן גם הבאתי את אנשי המקצוע, יושב פה פרופסור מיכה שגיא,יושב ראש הוועדה המקצועית ואבי לזרי, שהוא חבר ועדת הסמים של איגוד האתלטיקה.

שלמה בן-גל: באופן כללי, לקראת הענישה על פי התקנון של ההתאחדות הבין לאומית באתלטיקה, מי שנתפס עם תכשירים אסורים זה שנתיים ובפעם שניה זה הרחקה לצמיתות.

שלמה בן-גל: ארגון האתלטיקה עושה בין 20 ל-30 בדיקות לשנה, תלוי בתקציב ואני מצטרף לדוברים שנאמרו פה, כי אם רוצים לעשות את זה בצורה רצינית, צריכים להרחיב את הדברים האלה.

שלמה בן-גל: אנחנו מקיימים את הבדיקות.

שלמה בן-גל: כשמקיימים בתחרויות בדיקות זו לא בדיקת פתע.

שלמה בן-גל: בדיקת פתע זה כשמזמנים את הספורטאי ואומרים לו תבוא לאיגוד ואז בודקים אותו.

שלמה בן-גל: מתוך הבדיקות רוב הבדיקות נעשות בתחרויות ו-6 או 7 אנחנו מבצעים בבדיקות פתע.

שלמה בן-גל: בנוסף לזה, במידה והאיגוד נתפס באירועים הבין לאומים, האיגוד נקנס.

שלמה בן-גל: במידה והאיגוד נתפס, כמו שאמר דוקטור אשרוב, האיגוד נקנס.

שלמה בן-גל: האיגוד עושה מאמצים לפני יציאה ותחרויות גדולות ועושה בדיקות, על מנת שלא ניתפס באירועים הגדולים כי זה ביזיון לאתלטיקה שיתפסו שחקן בתחרות מתוקשרת כמו באליפות העולם בפאריס.

שלמה בן-גל: זה ביזיון די גדול ואנחנו עושים את כל המאמצים למנוע.

שלמה בן-גל: בנוסף לזה, לפני שלוש שנים קיימנו כנס גדול והזמנו את פרופסור לנקיס, שהוא ראש ועדת הסמים של איגוד האתלטיקה העולמי והוא יושב ראש ועדת הסמים של הועד האולימפי הבין-לאומי.

שלמה בן-גל: זימנו מאמנים ודיברנו.

שלמה בן-גל: דבר נוסף, כל יציאה לקראת אירוע או תחרות בין-לאומית אנחנו מדברים על הסוגיה הזאת.

שלמה בן-גל: מסבירים, מנסים עד כמה שאפשר.

שלמה בן-גל: זה פחות או יותר מה שאיגוד האתלטיקה עושה.

שלמה בן-גל: האיגוד לא מתוקצב בנושא של בדיקות הסמים.

שלמה בן-גל: הוא מפריש כ-35 עד 40 אלף שקל ובעצם אין את זה לאיגוד והוא עושה את הבדיקות.

שלמה בן-גל: אנחנו מחויבים על ידי ההתאחדות הבין-לאומית של האתלטיקה.

שלמה בן-גל: בנוסף לזה, יש תקנון של איגוד האתלטיקה הבין-לאומי.

שלמה בן-גל: במידה ויש באיגוד ספורטאים שנמצאים בין ה-20 הראשונים בעולם כמו אוורבוך, חייבים לבדוק אותם 4 פעמים בשנה.

שלמה בן-גל: בנוסף לזה בודקים אותם גם שם, בתחרויות הגרנד-פרי.

שלמה בן-גל: זאת אומרת, למשל אוורבוך נבדק בארץ 4,5 פעמים כי אני מחויב ובנוסף לזה, הוא נבדק בכל תחרות גרנד-פרי, כי הוא היה בין שלושת הראשונים בבדיקות סמים.

שלמה בן-גל: באליפות ישראל אנחנו רואים תוצאה חריגה, שלא תואמת, אנחנו מבינים שיש צורך בבדיקת סמים.

איוב קרא: היה איזה בחור שנתפס לא מזמן, נכון?

שלמה בן-גל: נתפסו אצלנו כ-4 אנשים במהלך 5 השנים האחרונות.

שלמה בן-גל: זה היה בזארוב, בביקין, איתי מרגלית ועוד אחת במכביה כשעשינו הגרלה.

שלמה בן-גל: מדובר ביהודיה מרוסיה שתפסנו אותה - -

דובר: רק לתקן, זה היה ב-12 השנים האחרונות, כי בביקין זה היה בשנת 91.

שלמה בן-גל: הזמן רץ.

שלמה בן-גל: נקודה נוספת: כאנשי חינוך, אחת הבעיות המרכזיות זה לא בספורט, כי תמיד יהיו מלחמות ויעקפו את המערכת.

שלמה בן-גל: הבעיה היא במועדוני הכושר של ילדים בגילאי 13,15 שלוקחים חומרים אנאבולים וגורמים נזקים בלתי הפיכים ושם צריכים לעשות את הבדיקה.

שלמה בן-גל: השימוש בחומרים האלה הוא חופשי והם קונים את זה כדי להיראות טוב בגיל הטיפש עשרה.

שלמה בן-גל: זו בעיה די משמעותית וכדאי שתשימו את היד שם.

ז'ק אשרוב: אני רוצה להתייחס לדברים האלה, חשבתי להשאיר את זה לסוף: הקרב בעולם הוא על ספורט נקי והספורטאים, יש עליהם ענישה ויש להם בדיקות.

ז'ק אשרוב: איפה שאין לנו אפשרות להיכנס, לנו, לאנשי הספורט, זה הקהל הרחב והוא נמצא במתנסים ומכוני כושר.

ז'ק אשרוב: במכוני כושר ישנה מכירה לא רגילה של חומרים כאלה.

ז'ק אשרוב: זה לא רק בארץ אלא בכל מקום בעולם.

ז'ק אשרוב: מדובר בחומרי תמריץ.

ז'ק אשרוב: התמריצים האלה נמכרים בשוק שחור, דרך יצרנים לא ידועים.

ז'ק אשרוב: לפעמים זה נכנס לארץ בצורה חוקית - -

איוב קרא: מה ההצעה לכם ובמה אנחנו יכולים לעזור?

ז'ק אשרוב: לעשות איזה שהוא כוח שיבדוק את המכונים בחקיקה.

איוב קרא: אני צריך לדעת בדיוק באילו חומרים מדובר, כי בכל פעם צץ משהו וזה משתנה.

ז'ק אשרוב: אתה תאמץ את החומרים האסורים של הוועד האולימפי הבין-לאומי, ואת זה אסור למכור בשום מקום.

ז'ק אשרוב: יש לך חוק שיכול לעזור לך וזה חוק הרוקחות.

ז'ק אשרוב: חוק הרוקחות מחייב שמכירה של תרופה או ממריץ של כזה דבר ייעשה אך ורק על ידי בית מרקחת, כנגד מרשם של רופא.

ז'ק אשרוב: צריך לאכוף את החוק הזה, לא צריך חקיקה חדשה.

איוב קרא: זאת אומרת, למכור את זה בשוק שחור אסור ואז בעצם החוק הנוכחי מכסה.

איוב קרא: אין אכיפה.

איוב קרא: מיד אבקש התייחסות של המשטרה.

אברהם לזרי: יש לי הצעה לעניין הזה, כמו שמועדון שבו מגישים משקאות חריפים נסגר ברגע שיש אקט של אלימות, אותו דבר פה.

אברהם לזרי: ברגע שנתפס מכון כושר כזה, פשוט סוגרים אותו.

מיכאל שגיב: אלה הצעות פנטסטיות, שאף אחד לא יעמוד בהן.

מיכאל שגיב: אז תפסת ילד לוקח סם, אז מה, אתה שולח אותו לבדוק ב-350 יורו את השתן?

מיכאל שגיב: ראה, המחוקק הישראלי אוהב להיכנס לנשמה של האזרחים במדינה זאת.

מיכאל שגיב: ראה את הטמטום של חוק הספורט, אני לא רוצה להרחיב עליו את הדעה, אבל זה הדבר הכי מטומטם שיצא מהכנסת הזאת וטוב כי יבוטל, אבל זה לא הנושא כרגע.

מיכאל שגיב: כדי שתבין את מה שאני אומר, אתה יודע למשל שפרופסור קפלינסקי לא יכול לתת אישור לספורטאי לעלות על המגרש.

מיכאל שגיב: למה?

מיכאל שגיב: כי ועדה מסתורית במשרד הבריאות לא נתנה לו אישור להיות רופא ספורט.

מיכאל שגיב: אין כזה דבר רופא ספורט.

מיכאל שגיב: אז עכשיו תראה את הבדיחה: ממה ספורטאי מת?

מיכאל שגיב: הוא מת מנקע בקרסול?

מיכאל שגיב: אם יש לו נקע בקרסול הוא לא משחק.

מיכאל שגיב: הוא מת מהתקף לב לפחות.

מיכאל שגיב: לצערי, בכל מקרה מוות בארץ אני יושב ראש ועדת החקירה של זה.

מיכאל שגיב: אז הם מתים מלב, והקרדיולוג לא יכול לתת לו אישור.

מיכאל שגיב: כשמישהו מרגיש לא טוב עם הלב הוא הולך לרופא ספורט המצחיק הזה, שלא קיים כזה דבר?

מיכאל שגיב: אז הנה דוגמה איך המחוקק נכנס ולא מסוגל לתפקד.

מיכאל שגיב: אז למה להיכנס לזה, לא יעמדו בזה.

איוב קרא: אני הייתי רוצה לשמוע הצעה ריאלית.

מיכאל שגיב: הצעה ריאלית היא אל תיכנס לזה.

מיכאל שגיב: יושבת פה המשטרה שלא יכולה לטפל בקוקאין, כשכבר רואים את האדם מתנדנד.

מיכאל שגיב: אז הם לא עומדים בזה כי זה כוח אדם, זה כספים וזה משהו אדיר.

איוב קרא: טוב, אבל גם אי אפשר להרים ידיים.

מיכאל שגיב: לגופו של עניין: ראה, העולם הוא מתוחכם.

מיכאל שגיב: התחום שאני עוסק בו הוא רפואת ספורט ואני פיסיולוג של המאמץ וביולוגיה מולקולרית.

מיכאל שגיב: כבר אמר דוקטור אשרוב, שאני שמח לשמוע אותו, שכבר זזים לתחום הגנטי ואנחנו עושים את זה.

מיכאל שגיב: אני אומר לך, הם שניים שלושה צעדים לפנינו.

מיכאל שגיב: העניין הוא, שדנים בוועדות רפואיות להרשות סמים.

מיכאל שגיב: יש אנשים שמדברים על זה.

מיכאל שגיב: כמובן שאני נגד זה, כי אנחנו צריכים להגן על הספורטאי שלא מבין את ההשלכות העתידיות.

מיכאל שגיב: אני חושב, שהמיקוד צריך להיות בעיקר הריכוז בספורט שיש לו את הרווח הכי נקי מסמים וזה אתלטיקה קלה ואתלטיקה כבדה.

מיכאל שגיב: בקבוצות זה שולי.

מיכאל שגיב: אז יש איזה "קוקו" אחד מתוך 11 וזה לא משפיע על כל הקבוצה.

מיכאל שגיב: ההפך, הוא עוד מכניס גולים עצמיים לפעמים.

דובר: זה כן משפיע.

דובר: זה היה המקרה שקרה למכבי תל-אביב שכל השחקנים של ההרכב הראשון קיבלו את הכדורים.

ז'ק אשרוב: אני חושב שכנסת ישראל ואנחנו כאזרחים, חובה עלינו להילחם בקטן כגדול.

ז'ק אשרוב: אתה מכה בכל מקום שיש דברים אסורים כאלה ולא, בטל את החוק.

מיכאל שגיב: בכנות, יש פה קצין משטרה והוא יסביר לך באילו צרות הוא נמצא.

מיכאל שגיב: אני אומר לך בלי לשמוע אותו, הרי צריך להיות גם הגיוני.

מיכאל שגיב: זה מתימטיקה.

מיכאל שגיב: לסיכום דבריי, צריך לרכז בענפים העיקריים.

מיכאל שגיב: אני לא חושב שענפי ספורט קבוצתיים מרוויחים בגדול כמו למשל אתלט, כמו מרים משקולות או רץ מרתון, שצריך יותר חמצן.

מיכאל שגיב: אלה שמשחקים בקבוצות מגיעים למצב של גיחוך.

מיכאל שגיב: אתה ראית לאחרונה את אלה ששמים פלסטר על האף כדי לפתוח את האף כדי שיכנס לו יותר חמצן?

מיכאל שגיב: אני מכריז פה בקול רם: עוד לא נולד היהודי או כל אדם אחר, שיכול לנשום דרך הפה ודרך האף ביחד.

מיכאל שגיב: הוא נוחר.

מיכאל שגיב: כשחסר לו חמצן הוא פותח את הפה, אבל אתה רואה את המודה הזאת.

מיכאל שגיב: לכן, אני הייתי בודק כמובן, אני לא מציע לוותר אבל אני מציע שההתמקדות הכספית תהיה באמת איפה שגונבים את הסוסים.

מיכאל שגיב: כמובן שלא לוותר על הקבוצות.

ז'ק אשרוב: סלח לי, דמויות החיקוי זה כוכבים של קבוצות.

ז'ק אשרוב: תיקח את מיקי ברקוביץ, תיקח דמויות אחרות כמו בקהאם.

ז'ק אשרוב: אם יוודע לצעירים שבקה

ז'ק אשרוב: אם הוא טוב בגלל שהוא לוקח חומר מסוים, זו פרסומת הכי טובה לחומר הזה.

ז'ק אשרוב: דבר נוסף, כאשר נתפס השחקן מהפועל אשדוד, התקשורת עבדה עליו בצורה איומה ימים.

ז'ק אשרוב: כאשר נתפס המתאבק הכל עבר בשקט.

ז'ק אשרוב: זאת אומרת, יש גם אימפקט מסוים לגבי כוכבים.

ז'ק אשרוב: דבר נוסף, ישנם חוקים שאנחנו מוציאים.

ז'ק אשרוב: אנחנו צריכים לעמוד מאחורי החוק.

ז'ק אשרוב: אם המשטרה לא יכולה לעשות את זה, זו בעיה שלה ולאו דווקא בעיה שלנו.

ז'ק אשרוב: שיבטלו את החוק.

ז'ק אשרוב: אין דבר כזה.

ז'ק אשרוב: המשטרה צריכה לדעת שהיא יכולה להיכנס למכון כושר ולשות את הבדיקה.

ז'ק אשרוב: מכון הכושר חייב לדעת.

ז'ק אשרוב: לחפש בתאים, הם ימצאו את זה.

דובר: סלח לי, אתה לא יכול לעשות את הבדיקה הזאת כי אתה שולח לגרמניה.

דובר: לאן הוא ישלח בדיוק?

אריה אלטר: במכוני כושר אתה לא יכול לחפש תמריצים ברמה כזו של אפדרין וכולי.

אריה אלטר: שם תחפש סמים.

אריה אלטר: לגבי סמים אין בעיה.

אריה אלטר: סמים זה משהו חמור ובזה המשטרה מטפלת או צריכה לטפל.

אריה אלטר: ברמה של תמריצים אתה לא יכול להתייחס כי אם אמא שלו נתנה לו משהו - -

קריאות: - - -

איוב קרא: בואו נשמע את עמדת המשטרה בעניין הזה.

איציק הלוי: אני מאגף החקירות.

איציק הלוי: בראש ובראשונה, כפי שכבר נאמר על ידי קודמיי, משטרת ישראל לא יכולה לאכוף את כל העבירות בנושא סמים גם בקרב העבריינים הקיימים כרגע.

איציק הלוי: אנחנו מתעסקים בספורטאים שבדרך כלל הם אנשים טובים ובדרך כלל מה שהם לוקחים זה סטרואידים וכל מיני סמים כאלה להגביר את הפעילות הגופנית.

איוב קרא: מבחינת החוק הפלילי זה לא תופס, נכון?

איציק הלוי: יש רשימה שמעוגנת בתקנות, בחוק בפקודת הסמים וזו רשימה שמעת לעת מתעדכנת, כי בכל פעם שיש רשימה אז ממציאים איזה שהוא חומר נוסף ואז צריכים לעדכן את הפקודה שוב.

איציק הלוי: את זה אנחנו כן אוכפים.

איוב קרא: איך מחלקת זיהוי פלילי תוכל לעזור בעניין?

איציק הלוי: מבחינת נתונים סטטיסטיים לגבי שחקנים, אין לנו נתונים לגבי השימוש בסמים.

איציק הלוי: לגבי מה שדובר בראשית הדיון, לגבי פליקס חלפון, אני לא חושב שזה קשור לספורט.

איוב קרא: על זה אין ויכוח.

איוב קרא: אבל אם כוכב כדורגל שיש לו מעריצים רבים עושה צעד כזה והוכח שהוא נכון והוא אשם, אז תדע לך שזה דגם לחיקוי אצל ילדים ובני נוער.

איוב קרא: צריך לקחת את זה בחשבון.

איוב קרא: זה לא מוסיף לנו בנושא ההסברה.

איציק הלוי: גם ככה יש לנו את הצרות שלנו.

איציק הלוי: לא צריכים לחכות שפליקס חלפון יעשה את מה שיעשה.

איציק הלוי: יש שימוש בסמים בקרב סטודנטים, בקרב כל האוכלוסייה.

איוב קרא: לגבי הנתונים שהעלו פה ראשי האיגודים, האם יש לך נתונים אחרים לגבי ספורטאים שהשתמשו בסמים?

איציק הלוי: לא ניתן להפיק נתונים כאלה.

איציק הלוי: ניסיתי לעשות את זה לפני הישיבה ולא הצלחתי לעשות זאת במדור הסטטיסטיקה אצלנו.

איציק הלוי: לאחר שפניתי ליחידות של חקירה בשטח, לא נמצאו נתונים כאלה שניתן לכמת אותם ולהגיד.

איוב קרא: כי לפי הנתונים שלהם זה כמעט ולא קיים.

איציק הלוי: השכיחות היא נמוכה מאוד.

איציק הלוי: אין ספק.

איציק הלוי: אני חושב שממה שאנחנו יודעים - -

איוב קרא: למשל מועדון כמו מכבי חיפה, מכבי תל-אביב, מחלקת הנוער והבוגרים.

איוב קרא: המשטרה לא נתקלה בחשדות?

איציק הלוי: במפורש לא.

איציק הלוי: הטיפול, כפי שכבר הוצג כאן, זה ברמה המשפטית של האיגוד ולא בטיפולה של משטרת ישראל.

איוב קרא: אני מדבר על סמים ולא על חומרים מסוכנים.

איציק הלוי: בקשר לסמים, ברגע שזה מובא אלינו, אנחנו עושים את הבדיקה ומנסים לראות אם מדובר על שימוש לצריכה עצמית בכמות קטנה ביותר, והנטייה בהתחלה לנהוג בסלחנות.

איציק הלוי: אבל כשמדובר בסחר, אין פשרות בעניין הזה.

איציק הלוי: אנחנו מביאים את התיק עד להעמדה לדין במידה והוכחה אשמתו של אותו שחקן.

איוב קרא: לגבי שחקנים זרים, יש לך איזה נתונים?

איציק הלוי: לא, אין לנו נתונים.

אתי כהנא: אני מצד המערכת הפלילית, מפרקליטות המדינה.

אתי כהנא: טיפול בנושא של סחר, שימוש בסמים בקרב ספורטאים מבחינת המערכת הפלילית הוא טיפול רגיל של כל עבריינות סמים רגילה.

אתי כהנא: זה נכון כמובן, גם אני אאשר את זה והיה קונצנזוס, אבל אני מדברת מתוך התיק עצמו, שלא נמצא כל קשר בין הפעילות הפלילית המיוחסת לפליקס חלפון לבין העיסוק שלו בספורט.

אתי כהנא: באשר לעבירות פליליות, כמו בעבירות פליליות אחרות בתחום הסמים - -

איוב קרא: איך את מייעצת לאיגודים להתמודד עם הסוגיה שהעלו פה, של החומרים הממריצים?

אתי כהנא: החומרים הממריצים לא נמצאים בטיפול המערכת הפלילית.

אתי כהנא: לכן גם לנו אין מענה ותשובה לעניין הזה.

אתי כהנא: אין ספק, שהרי זה דברים שאסורים על פי חוקות ספורט ותקנונים של אגודות ספורט וזאת המסגרת שזה חייב להיות מטופל בה, על כל הקשיים שהעלו הנציגים השונים שם, בעיקר קשיים תקציביים שמקשים מאוד לעשות את הבדיקות האלה בתדירויות הרבה יותר גבוהות ובהיקפים הרבה יותר נרחבים.

אתי כהנא: לנו, כמערכת פלילית, כל עוד החומר עצמו לא מוגדר כסם על פי פקודת הסמים, אין לנו למעשה בכלל כניסה לנושא הזה.

אתי כהנא: אגב, יכול להיות שיש איסורים אחרים על פי פקודות אחרות כמו בתחום הבריאות, רוקחות וכולי, שיש מנגנוני אכיפה מן הסוג הזה אבל לא הייתי נכנסת לזה בהקשר של נגע הסמים.

אתי כהנא: אנחנו לא מזהים באמת תופעה של שימוש או סחר בסמים בקרב ספורטאים כתופעה, אלא הייתי אומרת אפילו להפך.

אתי כהנא: נדמה לי, שיש איזו שהיא הכרה של הציבור שדווקא ספורט וסמים זה דברים שלא הולכים ביחד.

אתי כהנא: על הרקע הזה, ופה אני רוצה להציג פרויקט של הרשות למלחמה בסמים, אני גם חברת מועצת הרשות למלחמה בסמים כנציגת משרד המשפטים, שהרשות למלחמה בסמים יזמה פרוייקט שנקרא "כן לספורט ולא לסמים" ביחד עם משרד הרווחה וגם ההתאחדות לכדורגל.

אתי כהנא: כל הקרדיטים נתונים לכל הגופים שבאמת התאחדו לנצל את ההכרה הזאת ואת האווירה הציבורית הזאת, שאנחנו מאמינים שקיימת ככלל.

אתי כהנא: ברור שיש תמיד אנשים שטועים בדרך, כמו שאנחנו רואים את זה, אבל הכרה כללית היא שדווקא אותן דמויות ספורט מפורסמות יכולות לשמש ולהירתם כהסברה, מניעה, על ידי משיכת בני הנוער לעיסוק בספורט כדי להרחיק אותם מסמים וכמובן גם כמושאי חיקוי.

אתי כהנא: אותן דמויות ציבוריות שיוקיעו בציבור יעזרו לנו, לחברה שלנו והרשות למלחמה בסמים בהחלט עוסקת בנושא הזה, לשנות את האווירה הציבורית שהיום היא מאוד בעייתית בכל הנוגע לשימוש בסמים וזה מתחיל כבר מהסמים הקלים וסמי חברה, שהם כבר בתוכם נותנים איזו שהיא לגיטימציה לתופעה שמבחינה חברתית אנחנו רואים אותה כתופעה שלילית, בלי להיכנס לפן הפלילי המובהק.

אתי כהנא: הזכרתי בעניין הזה אירוע שהיה בבית הנשיא בחודש ספטמבר, שכל הגופים האלה נרתמו לרבות הנשיא עצמו, כולל דמויות חשובות בתחום הכדורגל, שגם התחייבו לקחת על עצמם את המשימה הזאת של לסייע במאבק הזה.

ריקי צימר: אני רוצה לחזק את מה שנאמר פה ואולי לעשות את האבחנה בין שתי הקטגוריות.

ריקי צימר: קטגורית הסמים האסורים על פי החוק, שבהם חשיש מריחואנה קוקאין וכולי וסמים אסורים על פי חוק הספורט, כשהרשות למלחמה בסמים מטפלת בנושא של חומרים שאסורים על פי החוק.

ריקי צימר: בכל אופן, ברמת המניעה וההסברה ומה שהזכירה פה אתי, נראה לנו מאוד חשוב להתייחס לכל החומרים האסורים.

ריקי צימר: כשאנחנו באמת רואים בספורטאים ובספורט בכלל מנוף להעברת מסרים.

ריקי צימר: אנחנו יכולים להסתייע בספורט להעברת מסרים גם לאנשי ספורט, גם לשחקנים ולקבוצות המוניות, לאו דווקא שחקנים תחרותיים, כי אנחנו מאמינים שעל ידי זה שכל שחקן יחזק את המידע אצלו ואת הידע אצלו בתחום ונעלה את רמת המודעות, הרי בסך הכל גם נגביר את המודעות לנושא מצד אחד וגם אולי נשמש דוגמה לבני הנוער שבעצם ניזונים הרבה פעמים מהדמויות אלה, גם בקרב הספורט האולימפי וגם בקרב קבוצות כדורסל או כדורגל, שמשמשים באמת דמויות להזדהות ומעצבי דעת קהל מהבחינה הזאת.

ריקי צימר: לכן, אנחנו קוראים לכל האנשים שיושבים פה ומבקשים להסתייע בהם לצורך הנושא הזה, כשבאמת יש זיקה מאוד ברורה בין השימוש בספורט כאמצעי לבין הסמים.

ריקי צימר: הספורט באמת מדגיש אורח חיים בריא וחשוב להדגיש את זה וחשוב לציין את זה.

ריקי צימר: אני מאמינה שעל ידי זה שנחזק את המניעה בהסברה, אולי גם נפחית את השימוש, כי באמת הרשות למלחמה בסמים בדקה את הנושא ולא מצאה בקרב הספורטאים תופעה חריגה של שימוש בסמים, למעט המקרה של חלפון.

ריקי צימר: אם יש 250 אלף משתמשים ביניהם משתמשים מזדמנים במדינה, אז בוודאי גם יש כמה שחקנים, אבל זו לא תופעה.

דובר: הוא לא השתמש, הוא מכר לכאורה.

ריקי צימר: זה נכון.

ריקי צימר: אבל בוודאי בין המשתמשים אולי נמצא פה ושם שחקנים, אבל בהחלט אנחנו לא רואים את התופעה הזו כתופעה חריגה.

ריקי צימר: אם מכאן תצא איזו שהיא קריאה להפעלת תכניות מניעה והסברה, זה מאוד חשוב.

אתי כהנא: אותו סיפור של חלפון הוא לא דמות להזדהות ושום חיקוי, כי גם בקונסנזוס, סחר בסמים ויבוא של קילוגרמים של קוקאין זה דבר פסול מכל מקום, אבל ודאי שלא יזיק גם אם לאחר הרשאה יהיה גם גינוי.

אתי כהנא: גם אם זה לא קשור, ודאי שתהיה הוקעה של הגופים שעסוקים בספורט וזה חלק מההסברה.

עמירם קלאוס: אני ממשרד הרווחה.

עמירם קלאוס: אני איש ספורט ותיק.

עמירם קלאוס: לפני שנים חברנו עם הרשות לסמים ביחד, בהחלטה משותפת והתחלנו להפעיל את אותו פרוייקט כפי שאת קוראת לו בעשרות שכונות.

עמירם קלאוס: אני מתייחס דווקא לא לספורטאים פעילים באגודות ספורט אלא למי שהוזכר פה קודם, לנוער שנמצא לא במתנסים אלא נמצא בסיכון גבוה.

עמירם קלאוס: הם מסתובבים וחסרי מסגרת, נשרו מבתי הספר וכולי.

עמירם קלאוס: חיפשנו מענים דווקא לנוער הזה שאנחנו מטפלים בו מטבע הדברים כאוכלוסיית יעד ומשתמשים בספורט ככלי טיפולי שיקומי חברתי עבור האוכלוסייה.

עמירם קלאוס: בשנים האחרונות הפעלנו ולא הרחבנו את זה, לא מסיבות אידיאולוגיות או עקרוניות אלא מסיבות של משאבים, למרות שהעלויות לא יקרות יחסית, של ספורט עממי בשכונות מצוקה, עיירות פיתוח, פרברים עירוניים.

עמירם קלאוס: לקחנו קבוצות של נערים בגילאי 15-20, זה בדרך כלל הגיל הממוצע, ועשינו להם תכנית שמשולבת גם מתכנית ספורטיבית.

עמירם קלאוס: זה היה כדורגל, כי זה הענף הכי פופולרי וגם הכי נגיש מבחינת ציוד וכולי, אבל היו לנו קבוצות של ספורט צלילה וספורט אתגרי וכל מיני דברים כאלה.

עמירם קלאוס: אני רוצה להגיד לכם, שאנחנו הפעלנו בקרב כמה אלפי בני נוער.

עמירם קלאוס: לצערנו, זה יכול היה להיות על עשרות אלפים.

עמירם קלאוס: עשינו על זה גם מחקר מעקב שהוכיח עד כמה זה השפיע.

עמירם קלאוס: הכוונה לבני נוער שכן השתמשו בסמים, לא נרקומנים או משתמשים קשים, אלא מה שנקרא משתמשים קלים או סמים חברתיים וכולי.

עמירם קלאוס: הנערים נדבקו לפעולות וכל פעולה ספורטיבית וכל ערב בשעות הפנאי, היה בערך שעתים ספורט ובגיל ההתבגרות אוהבים ספורט.

עמירם קלאוס: אבל, כל פעולה היתה מלווה בתכנון משותף ופעולת מניעה.

עמירם קלאוס: זה דבר שהיינו רוצים מאוד לחזק אותו.

עמירם קלאוס: יש לי גם חוברת לתת לך על הפרוייקט הזה עם מחקר.

דובר: בדרך אני שאלתי, איפה דוקטור יוסי אסף.

דובר: הוא היה צריך לשבת פה, הוא ראש מכללה כמוני, מכללה גדולה מאוד.

דובר: הוא עסק עשרות שנים בעניין סמים, איש חינוך, הוא האיש שלכם.

עמירם קלאוס: יושב פה אורי חרל"פ ממשרד החינוך והוא יודע.

עמירם קלאוס: יש לנו כבר שנים פרוייקט במכון שאנחנו לוקחים חברה צעירים בגיל 20 ומעלה, גם משכונות שיקום ומצוקה וחלקם היו משתמשים בסמים ומעבירים להם קורס מדריכים במשך שנה שלמה בתנאי פנימייה.

עמירם קלאוס: עד היום גמרו כבר קרוב לאלף צעירים.

עמירם קלאוס: הם מפוזרים בשכונות למעט שלושה ארבעה מקרים שאנחנו יודעים, מתוך מעקב מחקרי, שנפלו חזרה לסמים ועבריינות, רובם שגרירים של הנושא נגד המלחמה בנושא ורובם עובדים במסגרות בעיירות הפיתוח.

עמירם קלאוס: במגזר הערבי יש לנו ביקוש אדיר ואנחנו רוצים לפתוח קורס, כי שם גם יש בעיה שבחלק מהמקומות אין מורים לחינוך גופני ואז שמים אותם כממלאי מקום ויש ביקוש של פי שניים - - הכוונה היא למדריכים באותם מסגרות שאמרתי קודם, מתנסים, בתי נוער, חדרי כושר עם כל האיסורים שיש.

עמירם קלאוס: אני רוצה להדגיש עד כמה הספורט יכול להיות מוביל לספורט מקצועי, וזה למעטים וגם כלי טיפולי-שיקומי-חברתי לאוכלוסיות שאנחנו מטפלים בהן.

רות לקט: היה מאוד מעניין לשמוע פה את הדברים, כי חלק מהדברים שהושמעו פה לא מוכר לי.

רות לקט: מה שאני לוקחת מכאן הוא שבהתייעצות במשרד החינוך השנה - -

איוב קרא: היא אחראית גם על הספורט והחינוך ביחד.

רות לקט: אתמול היתה צריכה להיות מסיבת עיתונאים שרוצים לקצץ 2.5 מיליון לכל מערכת החינוך לטבק אלכוהול וסמים.

רות לקט: מזה רצו לקצץ שליש, כדי שיהיה לנו "הרבה" כסף.

איוב קרא: אני דיברתי אתמול עם ראש הממשלה ושר האוצר.

איוב קרא: אין לכם מה לדאוג.

רות לקט: עשינו פעולה לפני מספר שנים עם הרשות למלחמה בסמים, ופיתחנו תכנית עם הספורט אצלנו במערכת ובינתיים הם עברו לתרבות והם נפרדו ממשרד החינוך והפעולה די נפגעה.

רות לקט: הם עברו למשרד המדע ועכשיו הם חזרו למשרד החינוך.

רות לקט: משהו מעשי: אם מתוך הדברים שנאמרו כאן אכן איגוד השחקנים או אני לא יודעת מי היה רואה כתרומה חברתית, כמו שיש היום לגופים כלכליים שונים לגייס קבוצה מבין השחקנים, שתהיה מוכנה לתרום לפעולות ההסברה והמניעה שנעשות במערכת החינוך, אם יהיה גוף כזה או גורם כזה שאפשר יהיה להיפגש אתו, אנחנו יכולים להשתלב בתוך ההכשרה של קבוצה כזאת שהם יוכלו להגיע לבתי הספר ואנחנו עושים המון פעילויות בנושאים האלה ולהעביר איזה שהוא מסר.

איוב קרא: זה מקובל עלי.

אורי שילה: שני משפטים של פן וזווית ראייה אחרת:

אורי שילה: אני רוצה להתייחס לעניין הענישה האוטומטית שקיימת בגופים הבין לאומים שנתיים וארבע שנים, זה נכון.

אורי שילה: יש כאלה שמצדדים.

אורי שילה: אני חושב שאותו ילד שקיבל מאמא שלו כדור בתום לב - -

דובר: אצלך התקנון מדבר אחרת.

דובר: לך יש ענישה חלשה יותר.

אורי שילה: יש קיצוני לכאן ולכאן אני לא חושב שצריך לקבוע עונשים של שנתיים או שלוש בפעם ראשונה בלי לבחון את אופי המקרה.

אורי שילה: מה הן הסיבות שאנחנו אוסרים את השימוש בסמים בספורט?

אורי שילה: יש שתי סיבות עיקריות, כמו שאני רואה את זה: פגיעה בבריאות הספורטאי ורמאות.

אורי שילה: לגבי פגיעה בבריאות הספורטאי, יהיו כאלה שיתווכחו עד כמה המדינה יכולה להתערב ברצונו של אדם לפגוע בבריאותו או לא ואני לא נכנס לזה.

אורי שילה: בעניין של הרמאות, צריכים להבין את הראש של הספורטאי.

אורי שילה: נעשו מחקרים בארצות הברית ובמקומות אחרים ושאלו אתלטים ושחקני כדורגל וספורטאים מכל מיני סוגים: אם אתה היום לוקח כדור שגורם לך לנצח בכל התחרויות במשך 5 שנים ואחר כך אתה מת, אתה לוקח אותו?

אורי שילה: רוב הספורטאים ענו שהם לוקחים את הכדור.

אורי שילה: אלה מחקרים שנעשו גם באתלטיקה וגם בכדורגל.

אורי שילה: בשבילם הניצחון הוא הכל.

אורי שילה: אתם חייבים להבין שהם יעשו הכל.

אורי שילה: הם קמים בבוקר והכל הוא סביב האולימפיאדה.

אורי שילה: הניצחון או ההפסד זה עניין של חיים ומוות.

דובר: יש פה לפחות 6 ספורטאים שהיו בנבחרת וברמה לאומית ואני לא חושב שמישהו מאתנו היה עושה את זה.

אורי שילה: אני לא מכליל אני רק מצטט מחקרים שנעשו, לא אני אמרתי את זה.

אורי שילה: אני רק אומר, וכמו שציינתם ש-5 שנים לפניכם?

אורי שילה: מי זה האנשים של 5 שנים לפניכם?

אורי שילה: זה המאבק בין מדעני האיגודים לבין מדעני המחתרת הספורטאית, שכל אחד ילך צעד קדימה ותמיד יהיה את הקונפליקט הזה של ללכת צעד של מה שלא נכנס בחוק ולרמות.

אורי שילה: צריך להיות ריאלים בדברים האלה, שכדי לפתור את הבעיה הזאת צריך לדעתי, אם אתה רוצה צעד פרקטי, להקים גוף כמו שיש את הגוף הבין-לאומי, צריך לקום גוף לשיתוף פעולה ולתיאום ישראלי גם בין הגורמים בתוך המדינה, כלומר: בין הארגונים השונים, בין הוועד האולימפי לאיגוד הכדורסל להתאחדות לכדורגל, לכל הגורמים.

אורי שילה: שתהיה איזה שהוא ועדת תיאום כזאת, שכל אחד ידע מה השני עושה, שכל אחד יידע על הבדיקות שהשני עושה ושכל אחד ישתף במחקרים ובמידע שהוא מכיר.

איוב קרא: מה דעתכם?

ז'ק אשרוב: אני מבקש מכם, בואו לא נשתמש במונח כל כך מכוער, סמים חברתיים.

ז'ק אשרוב: אין דבר כזה, תפסיקו עם זה.

ז'ק אשרוב: כמו כן, בכינוסים הבין-לאומיים של הוועד האולימפי, לפעמים מראים לנו מה קורה עם הנרקומנים השונים במרכזי כפרי גמילה.

ז'ק אשרוב: באיטליה הם הקימו נבחרות של כדורעף בכפרים האלה והשחקנים הם הנרקומנים והם מתחרים בינם לבין עצמם והם מביאים תוצאות של גמילה טובה יותר.

ז'ק אשרוב: נקודה נוספת: הבדיקות עולות הון תועפות.

ז'ק אשרוב: אינפורמציה להעביר לאנשים בהרצאות או בהדגמות או בכל דבר שהוא, עולה גם הון תועפות.

ז'ק אשרוב: האיגודים עסוקים בלחיות את חיי היום יום וגם שם הם נתקלים בבעיות קשות ביותר.

ז'ק אשרוב: אם לא תבוא עזרה ממשרד החינוך או מגוף ממשלתי אחר, גם בשנה האולימפית הזאת, שצריך לעשות כל כך הרבה בדיקות לספורטאים, בלי לצאת החוצה בדיבורים או באינפורמציה, אנחנו נהיה בבעיה.

איוב קרא: אני רוצה לסכם את הדיון הזה.

איוב קרא: אני רוצה לומר שמבחינתנו, פה, רואים בחומרי התמריצים סוגיה של רמאות שצריך להתייחס אליה בפרופורציה הנכונה ואנשים שמרמים, צריך להעניש אותם בהתאם בעונש מרתיע ולא סלחני, כדי שהתופעה לא תתפשט.

איוב קרא: אני פונה ואני אפנה גם ואדבר עם שרת החינוך התרבות והספורט, להעביר ולהגדיל את התקציב לבדיקות של החומרים הממריצים וממש להעלות את זה באופן כזה, שיהיה אפשר באמת להרגיש את זה.

איוב קרא: מה שראיתי היום ומה ששמעתי, אין שום פרופורציה בין הדרישה לבין מה שנעשה מבחינת הבדיקה כדי לאמת את הנתונים לעומת ארצות אחרות, לפי מה ששמעתי ועל פי הדיווחים של האנשים פה.

איוב קרא: לכן, אני אפנה גם לשר האוצר יחד עם שרת החינוך, למצוא את המשאבים ולהעביר לכם ולנסות לקיים דיון אצלה בסוגיה הזאת.

איוב קרא: אני אבקש ממנה שתזמן אתכם.

איוב קרא: אני אבקש ממנה להגדיל את בסיס התקציב ואת יכולה להעביר את המסר, לגברתי השרה.

איוב קרא: כשאני פונה אליה, היא מתייחסת בהתאם.

איוב קרא: אנחנו רואים בחומרה רבה שנתפסו מספר שופטים שהשתמשו בסמים על פי הדיווחים.

איוב קרא: לדעתי, אינני יכול לקבל את זה ששופט ימשיך לשפוט כאשר הוא הודה בשימוש בסמים.

איוב קרא: זה מעשה קרימינלי ולדעתי זה שנותנים לו עונש, זה לא אומר שהוא צריך להמשיך לנהל משחק.

איוב קרא: הוא יכול בהחלט לטעון ולהביא לתוצאות מעוותות כאשר הוא עולה לשפוט בין שתי קבוצות.

איוב קרא: זה יהיה אבסורד לחשוב שאדם כזה ימשיך לשפוט.

איוב קרא: אני פונה למשטרת ישראל לעקוב אחרי הפרסומים פה בהקשר למכוני הספורט, ששם נמכרים חומרים שאסורים.

איוב קרא: את הסוגיה הזאת לא שמעתי, ופעם ראשונה שאני שומע ואני חושב שמשטרת ישראל יכולה בהחלט לטפל בזה.

איוב קרא: לא צריך לחוקק חוק בשביל זה.

איוב קרא: מספיק שמדי פעם יפורסם שביקרתם באיזה מכון וחצי מהמכונים יחשבו פעמיים, אם לא כולם, לא לעשות את הדברים האלה.

איציק הלוי: אין בסיס חוקי לזה.

איציק הלוי: אי אפשר להיכנס למכון ולעשות בדיקה, מבלי שהיה קיים חשד סביר ששם משתמשים בסמים.

איציק הלוי: זה לא בתחום של משטרת ישראל.

איציק הלוי: רק אם קיים מידע ניתן להוציא צו או בלי להוציא צו - -

איוב קרא: המשרד לביטחון פנים ופקחים של משרד הבריאות צריכים למצוא דרך לפקח על הדבר הזה, איך אפשר להביא למצב שדברים אסורים לא ימצאו.

איוב קרא: זה יכול להיות סם שצורך אותו מישהו שהוא לא חוקי או חומר ממריץ.

איוב קרא: ואז זה צריך להיות משרד הבריאות.

איוב קרא: אנחנו נפנה במכתב למשרד הבריאות ולמשרד לביטחון פנים.

איוב קרא: אתם ביניכם, צריכים למצוא את השביל לפקח על הדבר הזה, אם עלתה סוגיה כזו כואבת.

דובר: תמיד יימצא הרופא שיחתום על זה.

איוב קרא: חברים, אני מודה לכם על ההשתתפות בישיבה.

איוב קרא: 2.

איוב קרא: הצעת חוק הרשות למלחמה בסמים (תיקון מס' 3), התשס"ג-2003

איוב קרא: הצעת חוק הרשות למלחמה בסמים, תיקון מס' 3 התשס"ג-2003: 1.

איוב קרא: בחוק הרשות למלחמה בסמים, התשמ"ח-1988 (להלן- החוק העיקרי), בשם החוק, במקום "הרשות למלחמה בסמים" יבוא "הרשות הלאומית למלחמה בסמים".

איוב קרא: 2.

איוב קרא: בסעיף 2 לחוק העיקרי, אחרי "רשות" יבוא "לאומית".

איוב קרא: דברי הסבר: הרשות למלחמה בסמים (להלן- הרשות), הפועלת מכוח חוק הרשות למלחמה בסמים, התשמ"ח-1988.

איוב קרא: תפקידיה של הרשות למלחמה בסמים (להלן- הרשות) לקבוע מדיניות מניעה, טיפול, שיקום, ענישה ואכיפת חוק בתחום השימוש לרעה בסמים, כדי שזו תהווה בסיס לפעילות הרשות לפעילות הממשלה בנושא.

איוב קרא: במסגרת תפקידיה, על הרשות לגבש מדיניות של שיתוף פעולה בין גורמים שונים הפועלים בתחום השימוש לרעה בסמים ולקיים קשרים עם גופים בארץ ובעולם, והכל לשם קידום הטיפול בבעיית הסמים.

איוב קרא: בשנים האחרונות קמו ארגונים שונים, פרטיים ומוניציפליים, העוסקים, כל אחד בדרכו, בנושא הטיפול בסמים; ברשויות מקומיות שונות קראו לארגונים שהקימו בשם "רשות למלחמה בסמים".

איוב קרא: הדמיון בשמות הגורמים המטפלים בסמים גרם לא אחת לטעות בהבחנה אין הרשות, הפועלת על פי חוק, לבין גופים פרטיים או מוניציפליים.

איוב קרא: כדי להבדיל בין הרשות לבין שאר הארגונים הפועלים בתחום ולמנוע הטעיה, מוצע להוסיף לצד המילה "רשות" את התואר "לאומית", בדומה לחוקים אחרים ובהם חוק האקדמיה הלאומית הישראלית למדעים, התשכ"א-1961, חוק הרשות הלאומית לתרבות היידיש, התשנ"ו-1996, וחוק הרשות הלאומית להסמכת מעבדות, התשנ"ז-1997.

איוב קרא: הצעת החוק פורסמה בהצעות חוק 3134, מיום ח' בתמוז התשס"ב (18 ביוני 2002), עמ' 660, והיא מתפרסמת כעת בשנית.

איוב קרא: אין שום בעיה עם זה.

שגית אפיק: יש לי שאלה: הרשות למלחמה בסמים לא הופיעה בחוקים אחרים ואתם מתקנים כאן רק את חוק הרשות.

שגית אפיק: אם הוא מופיע בחוקים אחרים, אז צריך לשנות גם שם.

ריקי צימר: זה מופיע בחוק הרשות למלחמה בסמים, עד כמה שידוע לי.

ריקי צימר: אבל בכל מקום אחר שזה מופיע צריך לשנות.

ריקי צימר: ואז אנחנו יכולים להיקרא כך מהיום?

איוב קרא: בסדר.

איוב קרא: אני מצביע ומחליט פה אחד.

שגית אפיק: יש הסתייגויות.

איוב קרא: אני מצרף את ההסתייגויות.

שגית אפיק: בסדר גמור.

שגית אפיק: נכין ונניח.

איוב קרא: אני מודה לכולם.

איוב קרא: הישיבה נעולה.